Document ID: 32011R0225

KOMMISSIONENS FORORDNING (EU) Nr. 225/2011
af 7. marts 2011
om ændring af forordning (EF) nr. 1277/2005 om gennemførelsesbestemmelser til Europa-Parlamentets og Rådets forordning (EF) nr. 273/2004 om narkotikaprækursorer og til Rådets forordning (EF) nr. 111/2005 om regler for overvågning af handel med narkotikaprækursorer mellem Fællesskabet og tredjelande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Fællesskabet og tredjelande (1), særlig artikel 11, stk. 1, og artikel 12, stk. 1, tredje afsnit, og
ud fra følgende betragtninger:
(1)
Kommissionens forordning (EF) nr. 1277/2005 (2) fastlægger, i hvilke tilfælde der kræves særlige overvågningsforanstaltninger ved eksport af narkotikaprækursorer fra Den Europæiske Union. Bilag IV i denne forordning indeholder for hvert af de registrerede stoffer i kategori 2 og 3 i bilaget til forordning (EF) nr. 111/205 en liste over de lande, for hvilke der kræves en forudgående eksportanmeldelse. Listerne omfatter tredjelande, som har anmodet om at modtage forudgående eksportanmeldelser i overensstemmelse med artikel 12, stk. 10, i De Forenede Nationers konvention om bekæmpelse af ulovlig handel med narkotika og psykotrope stoffer fra 1988.
(2)
De Forenede Nationers Narkotikakommission har på sit andet møde den 8. marts 2010 besluttet at tilføje phenyleddikesyre i tabel I i De Forenede Nationers konvention om bekæmpelse af ulovlig handel med narkotika og psykotrope stoffer af 1988. I henhold til artikel 12, stk. 10, i den nævnte konvention skal enhver part, fra hvis territorium et stof i tabel I eksporteres, sikre, at de kompetente myndigheder i eksportlandet forud for eksporten afgiver oplysninger om eksportforsendelsen til de kompetente myndigheder i importlandet.
(3)
Efter beslutningen om at tilføje phenyleddikesyre i tabel I i FN-konventionen er det nødvendigt at ændre bilag IV til forordning (EF) nr. 1277/2005 for at sikre, at enhver eksport af phenyleddikesyre fra Den Europæiske Union anmeldes på forhånd.
(4)
Bilag IV til forordning (EF) nr. 1277/2005 indeholder ikke alle tredjelande, som har anmodet om at modtage forudgående eksportanmeldelser vedrørende bestemte registrerede stoffer i kategori 2 og 3, siden Kommissionens forordning (EF) nr. 297/2009 (3) trådte i kraft. Afghanistan, Australien og Ghana har indgivet sådanne anmodninger og bør derfor tilføjes til listen.
(5)
Forordning (EF) nr. 1277/2005 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 30, stk. 1, i forordning (EF) nr. 111/2005 -
VEDTAGET DENNE FORORDNING:
Artikel 1
Bilag IV til forordning (EF) nr. 1277/2005 erstattes af teksten i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 2011.

Labels: 11
5
0
3
12